Diari Oficial de la Generalitat Valenciana


Sumari del DOGV 8094, del 28-07-2017 (2017/6974)

DECRET 11/2017, de 30 de juny, del president de la Generalitat, pel qual s'estableixen i aproven les bases reguladores de subvencions destinades al finançament de les despeses d'equipament i les assegurances de voluntaris pertanyents a les agrupacions locals de voluntaris de protecció civil, associacions o entitats col·laboradores en aquesta matèria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/06/30/11/dof/vci/html**

### Dades del document

Número de DOGV
:   8094

Data del DOGV
:   28-07-2017

Secció del DOGV
:   I. DISPOSICIONS GENERALS

Número del document
:   2017/6974


Data del document
:   30-06-2017

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 11/2017, de 30 de juny, del president de la Generalitat, pel qual s'estableixen i aproven les bases reguladores de subvencions destinades al finançament de les despeses d'equipament i les assegurances de voluntaris pertanyents a les agrupacions locals de voluntaris de protecció civil, associacions o entitats col·laboradores en aquesta matèria. [2017/6974]  
PREÀMBUL  
  
La implicació dels ciutadans de la Comunitat Valenciana en labors de protecció civil és una manifestació del seu caràcter solidari i altruista que, en les últimes dècades, s'ha canalitzat a través de la creació d'agrupacions locals i d'associacions de voluntaris de protecció civil, que col·laboren en aquesta tasca.  
Les administracions públiques han de prestar especial interés que aquest potencial humà es regule i s'organitze a fi d'aconseguir els seus principals objectius: la protecció de les persones, els seus béns i el medi ambient.  
La Generalitat, coneixedora de la tasca que desenvolupen els voluntaris, va dedicar el capítol IV del títol IV de la Llei 13/2010, de 23 de novembre, de la Generalitat, de Protecció Civil i Gestió d'Emergències de la Generalitat, als aspectes més rellevants d'aquest col·lectiu. L'article 47.1 d'aquesta llei estableix que la Generalitat fomentarà la vinculació voluntària i desinteressada dels ciutadans a les labors de protecció civil mitjançant la concessió d'ajudes per a les administracions locals que hagen creat l'Agrupació Local de Voluntaris de Protecció Civil i per a les Associacions o Entitats que col·laboren en aquesta matèria.  
Amb l'aprovació d'aquest decret, es pretén establir les bases per a les convocatòries de subvenció destinades a finançar les despeses d'equipament i les assegurances de riscos dels ajuntaments de la Comunitat Valenciana que disposen d'agrupació local de voluntaris de protecció civil i de les associacions o entitats col·laboradores en aquesta matèria.  
La subvenció a concedir no requereix notificació a la Comissió Europea, per no reunir els requisits establits en l'article 107 del Tractat de Funcionament de la Unió Europea, ja que les subvencions es concedeixen a ajuntaments que disposen d'agrupació local de voluntaris de protecció civil i a associacions i entitats col·laboradores en aquesta matèria, i consisteixen en el finançament de les despeses d'equipament i les assegurances de riscos de les mencionades entitats, i les accions subvencionades no comporten cap avantatge econòmic ni desenvolupament d'activitat econòmica en el mercat relacionada amb l'oferta de béns i serveis. Per tant, amb la percepció de les subvencions no hi ha possibilitat de falsejament de la competència que afecte els intercanvis comercials entre estats membres, als efectes que es preveuen en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
Aquesta disposició està inclosa en el Pla normatiu de l'Administració de la Generalitat per a 2017.  
Per tot això, d'acord amb el que disposen l'article 129.1 de la Llei 39/2015, d'1 d'octubre, del Procediment Administratiu Comú de les Administracions Públiques, la Llei 38/2003, de 17 de novembre, General de Subvencions; la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; el Decret 103/2015, de 7 de juliol, del Consell, pel qual s'estableix l'estructura bàsica de la Presidència i de les conselleries de la Generalitat; la Llei 5/1983, de 30 de desembre, del Consell, i el Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, i conforme amb el Consell Jurídic Consultiu,  
  
  
DECRETE  
  
Article 1. Objecte  
Les presents bases regulen les convocatòries de les subvencions destinades al finançament de les despeses d'equipament i assegurances dels ajuntaments que disposen d'agrupació local de voluntaris de protecció civil i associacions o entitats col·laboradores en aquesta matèria i que es detallen en la present disposició.  
  
Article 2. Finalitat  
La finalitat d'aquestes subvencions és la promoció i vinculació voluntària i desinteressada a les tasques de protecció civil.  
  
Article 3. Beneficiaris i requisits  
1. Podran obtenir la condició de beneficiaris de les subvencions regulades en aquesta disposició els ajuntaments que disposen d'agrupació local de voluntaris de protecció civil i les associacions o entitats col·laboradores en aquesta matèria que estiguen inscrites en el Registre dels Serveis de Voluntariat de Protecció Civil de la Comunitat Valenciana.  
2. Els beneficiaris de les subvencions hauran de reunir els requisits establits en l'article 13 de la Llei 38/2003, de 17 de novembre, General de Subvencions.  
  
Article 4. Obligacions dels beneficiaris  
1. Són obligacions de les entitats beneficiàries de les subvencions, les següents:  
a) Realitzar l'activitat que fonamenta la concessió de les subvencions al llarg de l'any en què es convoquen.  
b) Acreditar, davant de l'entitat concedent, l'adquisició del material o la realització de l'activitat i el compliment dels requisits i les condicions que determinen la concessió o el gaudi de l'ajuda.  
c) Sotmetre's a les actuacions de control financer que corresponen a la Intervenció General en relació amb les subvencions concedides.  
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualsevol administració o ens públics, tan prompte com es conega, i en tot cas amb anterioritat a la justificació de l'aplicació donada als fons percebuts, d'acord amb el que disposen la Llei 38/2003, de 17 de novembre, General de Subvencions, i la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
e) Estar al corrent en el compliment de les seues obligacions tributàries i davant de la Seguretat Social amb anterioritat al dictamen de la proposta de resolució de la concessió.  
f) No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
g) Facilitar la inspecció i el control de la direcció general competent a fi de conéixer qualsevol aspecte de l'activitat objecte de les subvencions.  
h) Justificar, davant de la Direcció de l'Agència Valenciana de Seguretat i Resposta a les Emergències, l'ajuda, en els termes i terminis previstos en la respectiva convocatòria.  
i) Conservar els documents justificatius de la subvenció rebuda, inclosos els documents electrònics, mentre puguen ser objecte de comprovació i control.  
j) Deixar constància expressa de la condició del programa subvencionat per la Generalitat en qualsevol relació amb tercers.  
k) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
l) No estar sotmesos a les prohibicions que s'estableixen en l'article 13.2, i, si és el cas, en l'article 13.3 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, en allò que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 5. Import de les subvencions i compatibilitat  
1. L'import de les subvencions regulades en aquest decret, en cap cas, podrà ser de tal quantia que supere el cost del material adquirit o de l'assegurança.  
2. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats pel mateix concepte, podran donar lloc a la modificació de la resolució.  
  
Article 6. Programes subvencionables  
1. Equipament: La subvenció es destinarà a l'adquisició d'una o més unitats del material que s'indica a continuació: anorac bicolor, polar bicolor, camisa mànega llarga/curta, polo bicolor mànega llarga/curta, jupetí reflector bicolor, impermeable bicolor, pantalons texturats, pantalons amb butxaques, pantalons curts, granota de treball, peto reflector, muscleres, etiquetes PVC, casc, gorra, xandall, jupetí salvavides, cinturó, botes, sabates, calcetins, guants, manyoples, corbata, mocador per al coll, manta, xiulet, escut identificatiu, braçalet identificatiu, pin, carnet identificatiu, cantimplora, llanterna, senyalització lluminosa, manuals d'ordenació del trànsit, cinta d'abalisament amb la inscripció de protecció civil, extintor, motxilla, bossa de transport d'equipament, màscara, farmaciola, màscara d'un sol ús, respirador manual d'un sol ús, i l'edició de fullets o publicacions de caràcter divulgatiu en matèria de protecció civil.  
Els distintius i les peces d'uniformitat de les agrupacions de voluntaris de protecció civil s'ajustaran a les característiques que es descriuen en l'addenda del Decret 7/2007, de 19 de gener, del Consell, pel qual s'aprova el Reglament Autonòmic dels Serveis de Voluntariat de Protecció Civil i Estatut de Voluntariat de Protecció Civil.  
  
2. Assegurança: seran susceptibles de subvenció les assegurances en els quals concórreguen els següents riscos:  
a) Defunció en el desenvolupament de la seua comesa com a membre de protecció civil.  
b) Invalidesa absoluta i permanent.  
c) Invalidesa parcial per la pèrdua física o funcional de membres.  
d) Assistència medicofarmacèutica amb cobertura il·limitada en centres concertats per l'asseguradora.  
Les cobertures mínimes a contractar seran: per defunció, de 30.000 euros, i per a invalidesa, de 60.000 euros, per sinistre, sense que existisca limitació per anualitat de segur.  
En el cas d'assistència medicofarmacèutica en centres no concertats, el límit de la indemnització serà de 6.000 euros.  
El col·lectiu objecte d'assegurança haurà de ser el corresponent a les persones que pertanguen a les agrupacions locals de voluntaris de protecció civil i a les associacions o entitats col·laboradores en aquesta matèria que estiguen inscrites en el Registre dels Serveis de Voluntariat de Protecció Civil de la Comunitat Valenciana, i perquè la cobertura de segur siga efectiva serà suficient amb el fet que la persona forme part del referit col·lectiu perquè, a efectes contractuals, la condició d'assegurat s'obté des del mateix moment en què es produïsca la pertinença, i no és, per tant, necessària la comunicació prèvia nominal d'assegurats. El registre de persones pertanyents quedarà a la disposició de l'entitat asseguradora per a realitzar qualsevol comprovació a aquests efectes.  
  
Igualment haurà de ser subscrita una pòlissa de responsabilitat civil que cobrisca els danys a tercers que puguen ocasionar les persones que pertanguen a les agrupacions locals de voluntaris de protecció civil i les associacions o entitats col·laboradores en aquesta matèria que estiguen inscrites en el Registre dels Serveis de Voluntariat de Protecció Civil de la Comunitat Valenciana, com els que puguen patir aquestes mateixes persones, per la qual cosa haurà d'indicar-se en la pòlissa que els voluntaris tenen la consideració d'assegurats sense perdre la condició de tercers.  
La suma màxima a assegurar per sinistre serà de 300.000 euros, sense que existisca limitació per anualitat de segur.  
S'admetrà una franquícia per a danys materials amb un màxim de 150 euros.  
  
Article 7. Formalització, termini i lloc de presentació de sol·licituds  
1. Les sol·licituds es formularan en els models i terminis que es determinen en cada convocatòria i es presentaran mitjançant tràmit electrònic a través de la seu electrònica de la Generalitat (https://sede.gva.es).  
La sol·licitud es presentarà signada per l'alcalde-president amb el segell de la Corporació o pel president de l'Associació o Entitat col·laboradora. Juntament amb la sol·licitud es presentarà la següent documentació:  
a) Per a equipament:  
1r. Còpia compulsada de la factura o factures (segons Reial decret 1496/2003, de 28 de novembre, pel qual es regulen les obligacions de facturació i es modifica el Reglament de l'Impost del Valor Afegit) del material adquirit durant el període de temps comprés entre l'1 de gener de l'any de la convocatòria i el dia de finalització del termini de presentació de sol·licituds. En el cas de les factures presentades pels ajuntaments per a les agrupacions locals de voluntaris de protecció civil, haurà de constar en la factura que el material adquirit és per a l'agrupació o, a falta d'això, un certificat de l'ajuntament en què conste aquest aspecte.  
  
2n. Còpia compulsada del rebut acreditatiu del pagament de la factura o factures o el justificant bancari d'aquest, durant el període mencionat anteriorment.  
3r. Memòria d'activitats de l'últim any, si no ha sigut remesa anteriorment.  
4t. Domiciliació bancària segons model normalitzat que figura en el Portal de la Generalitat (www.gva.es), excepte si s'ha presentat anteriorment i no ha experimentat variació.  
5é. Declaració responsable de no estar sotmesos a les prohibicions que s'estableixen en l'article 13.2 i, si és el cas, en el 13.3 de la Llei 38/2003, de 17 de novembre, General de Subvencions.  
b) Per a les assegurances:  
1r. Còpia compulsada de la pòlissa d'assegurances de l'agrupació local de voluntaris de protecció civil, l'associació o entitat col·laboradora en aquesta matèria, amb la seua cobertura i data de venciment. En la pòlissa haurà d'identificar-se inequívocament el col·lectiu assegurat i, a falta d'això, haurà d'aportar-se un certificat de l'entitat asseguradora que acredite que el col·lectiu assegurat està format pels membres de l'agrupació, associació o entitat.  
2n. Còpia compulsada del rebut acreditatiu del pagament de la prima de la pòlissa o, a falta d'això, justificant bancari d'aquest, vigent en la data d'1 de gener de l'any de la convocatòria. En el cas que la pòlissa subscrita per l'ajuntament cobrisca altres col·lectius, a més dels de l'agrupació local de voluntaris de protecció civil, haurà d'aportar-se un certificat de l'entitat asseguradora que acredite la vigència de la pòlissa.  
3r. Memòria d'activitats de l'últim any, si no ha sigut remesa anteriorment.  
4t. Domiciliació bancària segons model normalitzat que figura en el portal de la Generalitat (www.gva.es), excepte si s'ha presentat anteriorment i no ha experimentat variació.  
5é. Declaració responsable de no estar sotmesos a les prohibicions que s'estableixen en l'article 13.2 i, si és el cas, en el 13.3 de la Llei 38/2003, de 17 de novembre, General de Subvencions.  
2. Les còpies compulsades citades anteriorment s'obtindran segons l'establit a l'article 64 del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
Article 8. Ordenació i instrucció del procediment  
1. L'òrgan encarregat de l'ordenació i la instrucció del procediment serà la Direcció General de l'Agència Valenciana de Seguretat i Resposta a les Emergències en els termes que preveuen l'article 24 de la Llei 38/2003, de 17 de novembre, General de Subvencions, i l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. D'acord amb el que disposen l'article 23.5 de la Llei 38/2003, de 17 de novembre, General de Subvencions, i l'article 68.1 de la Llei 39/2015, d'1 d'octubre, de Procediment Administratiu Comú de les Administracions Públiques, si la sol·licitud no reuneix els requisits necessaris o falta algun dels documents exigits, es requerirà preferentment per mitjans telemàtics perquè en un termini màxim de 10 dies esmene la falta o adjunte els documents preceptius, amb indicació que, si no ho fa, es considerarà que ha desistit de la seua sol·licitud.  
  
3. La concessió de les subvencions es farà per mitjà del procediment de concessió en règim de concurrència competitiva, arreplegat en l'article 164 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en l'article 22 de la Llei 38/2003, de 17 de novembre, General de Subvencions.  
  
  
Article 9. Valoració de les sol·licituds  
1. Per a l'avaluació de les sol·licituds, es constituirà una Comissió de Valoració integrada per:  
a) La persona titular del Servei competent en matèria de Planificació de Protecció Civil o persona que es designe per a la seua substitució, que exercirà de president o presidenta.  
b) Una persona representant de la Sotssecretaria de la Presidència de la Generalitat.  
c) Dues persones representants de la Subdirecció General competent en matèria de protecció civil, una de les quals exercirà de secretari o secretària.  
2. La Comissió s'ajustarà als principis de composició i presència equilibrada entre homes i dones, establits per la Llei orgànica 3/2007, de 22 de març, per a la igualtat entre dones i homes.  
  
3. L'únic criteri per a l'atorgament de la subvenció serà haver presentat la sol·licitud en termini i forma.  
4. Si l'import total de les sol·licituds presentades no supera l'import global màxim de la subvenció, aquesta s'atorgarà d'acord amb les quantitats sol·licitades, que no podran excedir el valor màxim que establisca la convocatòria.  
5. Si l'import total de les sol·licituds presentades superara l'import global màxim de la subvenció, es procedirà a efectuar un prorrateig del dit import màxim entre les entitats sol·licitants i s'aplicarà la regla de minoració següent:  
  
  
  
On:  
Fi= la quantitat final a concedir a l'entitat sol·licitant.  
Si= la quantitat inicial sol·licitada d'acord amb els criteris següents:  
a) coincidència amb la quantitat sol·licitada sempre que estiga per davall del valor màxim establit en la convocatòria corresponent.  
b) en cas contrari, la quantitat màxima que s'especifique en la corresponent convocatòria.  
I= Import global màxim de la subvenció.  
  
Article 10. Resolució de la convocatòria  
1. La Comissió de Valoració elevarà la proposta de resolució a la Direcció General de l'Agència Valenciana de Seguretat i Resposta a les Emergències que resoldrà el procediment de concessió.  
2. El termini màxim per a tramitar, resoldre i notificar les sol·licituds sobre les subvencions regulades en aquestes bases es computarà a partir de la publicació de la corresponent convocatòria, llevat que la mateixa pospose els seus efectes a una data posterior. Transcorregut aquest termini sense que s'haja notificat resolució expressa, els interessats podran considerar desestimades les sol·licituds per silenci administratiu, de conformitat amb el que disposa la normativa aplicable sobre Procediment Administratiu Comú.  
3. Els interessats tindran dret d'accés a l'estat de tramitació de l'expedient a través de mitjans electrònics, segons estableix la Llei 39/2015, d'1 d'octubre, de Procediment Administratiu Comú de les Administracions Públiques.  
  
Article 11. Règim de pagament de les subvencions  
1. Per al règim de lliurament de les transferències corrents per al pagament de les subvencions previstes en aquesta disposició, llevat que la legislació de la Generalitat en permeta un altre, s'aplicarà el règim general previst en l'article 171.1 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions. Tot això, sense perjudici que en la corresponent convocatòria es fixe finalment el règim de pagament de les subvencions a què haja d'ajustar-se aquesta en el cas que la legislació de la Generalitat establisca un règim de lliurament de transferències corrents diferent del previst en el paràgraf anterior.  
2. No obstant això, amb caràcter previ al pagament de la subvenció, el beneficiari haurà d'estar al corrent en el compliment d'obligacions tributàries i davant de la Seguretat Social, i no ser deutor per reintegrament de subvencions, així com, en el cas dels ajuntaments, estar al corrent en el compliment de l'obligació de rendició de comptes anuals davant de la Sindicatura de Comptes de conformitat amb la normativa aplicable, que es deriva del que estableix l'article 199.4 de la Llei 8/2010, de 23 de juny, de la Generalitat, de Règim Local de la Comunitat Valenciana. En cas de ser necessari realitzar les comprovacions d'estar al corrent dels pagaments tributaris, amb la AEAT i la Seguretat Social s'utilitzarà la Plataforma Autonòmica d'Intermediació (PAI) de la Generalitat.  
  
Article 12. Justificació de la subvenció  
Per a la justificació del pagament s'utilitzarà la còpia compulsada del rebut acreditatiu del pagament del material adquirit o de la prima de la pòlissa o, a falta d'això, el justificant bancari d'aquest pagament que hagen presentat les entitats sol·licitants, tal com s'indica en l'article 7.  
  
Article 13. Reintegrament de la subvenció concedida  
L'incompliment per part del beneficiari de qualsevol dels requisits, les condicions i la resta de circumstàncies que donaren lloc a la concessió de les subvencions, la variació de la finalitat de les subvencions, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, i en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, donarà lloc a la incoació, per part de l'òrgan competent per a la concessió de les subvencions, del procediment corresponent i l'obligació de reintegrar les subvencions percebudes i els interessos de demora corresponents des del moment del pagament de la subvenció.  
En la tramitació del procediment es garantirà, en tot cas, el dret d'audiència a l'interessat.  
  
Article 14. Pla de control  
Es durà a terme un pla de control de la realització de l'activitat subvencionada mitjançant la comprovació i el control de la documentació justificativa de caràcter econòmic de l'import concedit, que a aquest efecte s'ha establit en les presents bases, com d'aportació preceptiva per la persona beneficiària per al pagament de la subvenció, de conformitat amb el que estableix l'article 169 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 15. Publicitat de les subvencions concedides  
1. Als efectes previstos en l'article 18 de la Llei 38/2003, de 17 de novembre, General de Subvencions, es publicarà en el Diari Oficial de la Generalitat Valenciana la relació de subvencions concedides d'acord amb les presents bases.  
2. La dita relació contindrà les prescripcions contingudes en el punt 1 del mencionat article 18, relatives a les convocatòries, programa i crèdits pressupostaris, quantitat concedida i finalitat de la subvenció.  
  
3. La publicació de les subvencions concedides servirà de notificació als beneficiaris i no tindrà altres efectes que els perseguits per la Llei General de Subvencions.  
4. També, i basant-se en l'article 9 de la llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, la Generalitat publicarà en les seues pàgines web, actualitzada i estructurada, la informació relativa a les subvencions i les ajudes públiques concedides amb indicació del seu import, objectiu i finalitat, i les persones o entitats beneficiàries.  
5. Les notificacions es practicaran segons l'indicat a l'article 41 de la llei 39/2015, d'1 d'octubre, del Procediment Administratiu Comú de les Administracions Públiques.  
  
DISPOSICIÓ ADDICIONAL  
  
Única. Repercussió pressupostària  
L'aprovació d'aquest decret no té cap incidència en la dotació dels capítols de despesa assignats a la Presidència de la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 6/2016, de 14 de juliol, del president de la Generalitat, pel qual s'estableixen i aproven les bases reguladores de subvencions per al finançament de les despeses d'equipament i les assegurances de riscos destinades als ajuntaments de la Comunitat Valenciana que disposen d'agrupació local de voluntaris de protecció civil.  
  
  
  
DISPOSICIONS FINALS  
  
Primera. Habilitació reglamentària  
S'autoritza el director general de l'Agència Valenciana de Seguretat i Resposta a les Emergències a dictar totes les disposicions que calguen perquè, en l'àmbit de les seues competències, adopte les mesures necessàries per a l'aplicació d'aquest decret i de les corresponents convocatòries.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 30 de juny de 2017  
  
El president de la Generalitat,  
XIMO PUIG I FERRER


Còpia Permalink ELI